Hunedoreanul Vlad Mihai Lință, 18 ani, a cucerit Trofeul Festivalului -Concurs Gelu Stan, 2024, și sufletele spectatorilor în arhiplina sală Capitol a Filarmonicii Banatul din Timișoara, în seara de 13 martie 2024.
La ediția a VI-a a evenimentului care evocă personalitatea de anvergură și opera maestrului Gelu Stan, 16 tineri frumoși și talentați au intrat în competiția pentru marele premiu, acompaniați de orchestra Ansamblului Profesionist Banatul.
Atmosfera plină de emoție și momentele speciale ale artiștilor invitați, Angelica, Niculina și Adriana Stoican, Zorica Savu, Daria Sabău și Simion Novac, Roxana Goia, laureata ediției a V-a, Ana, Kim și Sebastian Roșca, Brândușa și Nicolae Stănescu, Daniela și Manuel Stănescu, Sara și Raul Stănescu, au creat un tablou impresionant al talentului și pasiunii cu care folclorul este transmis din generație în generație.
Suite de orchestră, migălos meșteșugite de către dirijorul Sebastian Roșca, au stârnit ropote de aplauze la scenă deschisă, iar suita intitulată "Gânduri pentru Gelu Stan" a emoționat profund publicul. Dansuri din Banatul de câmpie și jocurile oltenești în coregrafia maeștrilor Brândușa și Nicolae Stănescu au răspândit pasiune și drag pentru cântecele și dansurile tradiționale românești.
Membrii juriului acestei ediții au fost Elise Stan – președinte, Veronica Demenescu, Daniela Băcilă, Marius Cîrnu și Ciprian Roman. Evenimentul s-a bucurat de prezența domnului Alin Nica, președintele Consiliului Județean Timiș, care a înmânat trofeul câștigătorului Festivalului – Concurs GELU STAN, ediția a VI-a, 2024.
Laureații acestei ediții sunt: Marele Premiu – Vlad Lință – jud. Hunedoara, premiul 1 – Cornelia Orleanu – jud. Gorj, premiul 2 – Andreea Bogdan- jud. Cluj, premiul 3 – Narcis Căldăraș- jud. Caraș-Severin, premiul Tinereții – Alexandra Bălăreanu -jud. Ilfov, premiul Radio Timișoara – Bianca Crețu – jud. Sibiu, premii speciale: Delia Bertea – jud. Suceava, Șerban Sebastian Mihai -jud. Mureș, Sorin Năstăsie- jud. Caraș-Severin.
Evenimentul s-a desfășurat cu susținerea financiară a Consiliului Județean Timiș.
Festivalul – Concurs Gelu Stan, ediția a VI-a, 2024 a fost organizat de Centrul de Cultură și Artă al Județului Timiș, coordonat de profesor Liliana Laichici, manager.